Dansk Folkeparti lod i går eftermiddags forstå, at "en masse nye tal er kommet frem" i sagen om pensionisters boligydelse.

Partiet hentydede her til Ældre Sagens beregninger, der viser, at mellem 150.000 og 175.000 pensionister står til at miste op mod 8.000 kroner om året, fordi de selv skal betale mere i husleje - som følge af finanslovsaftalen.

Men onsdag morgen blev partiets finansordfører, René Christensen, interviewet i DR2 Morgen, hvor han stod fuldt på mål for aftalen.

Læs også : Efter ældre-kritik: DF vil have undersøgt finanslovsaftale

- Der er nogle ældre, der vil opleve, at deres boligtilskud falder, og det havde vi da gerne været foruden. Vi har gjort regnebrættet op og sagt, hvordan finanslovsaftalen ser ud. Er det en god finanslov? Ja, det er det. Og så er det selvfølgelig sådan, at i politik skal man give og tage, og for nogen var det vigtigt, at der også skulle være en tidsel for Dansk Folkeparti. Det her var en af dem, sagde han.

Seks timer senere blev René Christensen så interviewet af DR Nyheder, og nu havde piben fået en anden lyd:

- Der er kommet en masse nye tal frem - også tal, vi bestemt ikke har set i forhandlingerne. Derfor er vi nødt til at have finansministeren på banen, som skal forklare, om de regnestykker, Ældresagen har lavet, er rigtige. Hvis de er det, er det ikke en del af den aftale, vi har lavet, sagde DF-ordføreren.

DF: Vi bliver forundrede

I går aftes blev René Christensen interviewet i Deadline på DR2, og her spurgte studievært Niels Krause-Kjær, hvad der var sket på de seks timer.

- Jeg mener stadig det samme, som jeg mente i morges (onsdag morgen, red). Det er det, vi har lavet aftalen på. Det er grundpillen i, at vi er gået med til det her. At man fandt et forslag, hvor man fandt et provenu. Det havde man lagt bredt ud over alle ældre. Der sagde vi, at det vil vi ikke være med til. Vi vil gerne have fjernet det her helt. Det kunne ikke lade sig gøre, men vi sagde så, at hvis vi skal være med, så skal det være mere socialt lige. Og det har vi lavet en aftale på, og så er vi selvfølgelig lidt utrygge, sagde René Christensen.

Læs også : DF stemmer for at give svage pensionister færre penge

Men hvornår er I blevet utrygge, for vi har set klip, hvor din partifælle Bent Bøgsted (DF) forsvarer det i Folketingssalen under førstebehandlingen. Du siger det samme i morges, og så siger du noget andet i eftermiddag (onsdag, red.). Hvad er der sket i den tid?

- Vi står fuldt ud ved den aftale, vi har indgået. Den skal så også bare mønte sig ud i, at aftalen bliver holdt.

Men hvad er der sket, siden I begynder at sige, at der er et eller andet her, I ikke er tilfredse med?